kardosdrur/scandi-wiki huggingface dataset:
Tomahawk

En tomahawk er en indiansk stridsøkse (fra indiansk: otornahuk, at slå ned).

Mens de indfødte amerikanere har brugt lignende økser i lang tid, var de dog altid lavet af sten. - Det var først da europæiske opdagelsesrejsende ankom til 'den nye verden', at de byttede deres 'boarding-axes' [skibsøkser] for de indfødtes proviant og forsyninger; disse var lavet af stål - sådan som vi kender dem bedst.

Eftersom en tomahawk er mindre & lettere end normale brændeøkser, var og er de ideelle at tage med sig rundt i 'vildmarken' - da den, for det første, var let at bære og for det andet, både fungerer som et værktøj og et våben. Som værktøj er den bedst egnet til at lave optændingsbrænde eller fælde tynde træer. Som våben er den bestemt noget for sig: der er udviklet en unik kampstil, baseret på at krigeren bærer en tomahawk og en kniv samtidigt - der giver muligheden for at parere med hawk'en og skære/stikke med kniven eller parere med kniven og hugge med hawk'en.

Sidst men ikke mindst er tomahawk'en utrolig funktionel som missilvåben; på grund af den lette vægt [200-600 gram] og det typisk længere skaft [30-60 centimeter] er den vægtet sådan at den kastes nemt med stor præcision. Dette er efter sigende blevet gjort gennem tiderne som en sport, eller som fredsaktivitet mellem nybyggere og indfødte amerikanere. 'Tomahawk throwing' er en selvstændig disciplin i mange amerikanske kniv-kastekonkurrencer.

Folkeslag i Nordamerika
Økser
Kastevåben
Lysefjordbroen

Lysefjordbroen er en traditionel hængebro over Lysefjorden i Forsand kommune i Rogaland fylke, sydøst for Stavanger i Norge. Broen blev åbnet i december 1997 og er 640 meter lang. Hovedspændet er på 446 meter og har sidespænd på til sammen 193 meter. Gennemsejlingshøjden er 50 meter. Tårnene på hver side af fjorden er 107 meter høje. Den ene ende af broen står på Giskalineset på Forsand-siden af fjorden og den anden ende går broen direkte ind på riksvei 13/Ryfylkevejen.

Lysefjordbroen har bedret samfærdslen i området ved at knytte Forsand og Strand kommune sammen. Indbyggerne i Forsand er ikke længere afhængige af færge for at komme til nærmeste by som er Jørpeland. Efter åbningen af broen blev færgeafgangene på Høgsfjordsambandet hyppigere fordi færgen nu kun går mellem Oanes og Lauvik og ikke omkring Forsand også. Dette har gjort at rejsetiden og muligheten for at rejse til Sandnes også blev bedret.

I 1999 fik broen prisen Vakre Vegers Pris (Smukke Vejes Pris) af Vegdirektoratet. Begrundelsen for at Lysefjordbroen vandt var at broen ikke gjorde store indgreb i naturen i de krævende omgivelser. Juryen synes den er smuk både på afstand og på nær hold.

Der er i flere rapporter blevet omtalt brud i bærekablerne som går mellem de to tårne. Efter 9 år (i 2006) var der blevet opdaget over 1.000 brud. Det er ikke usædvanligt med brud, men så mange vil reducere broens levetid. Statens Vegvesen førte sag mod det østrigske firma Austria Draht som havde leveret kablene . Statens Vegvesen vandt både i Oslo tingret og i Gulating lagmannsret med krav om 15 millioner kroner i erstatning fra producenten. Til trods for bruddene er broen ikke farlig.

Broen har også fået kritik for andre dele. I koblingerne mellem sidespændene og hovedspændet er der store ujævnheder som blev kritiseret i 2006. Sagen var oppe flere gange i Forsand kommunestyre uden særlig resultat. I sommerferien 2006 blev det endnu værre da de midlertidige overlapninger blev trukket udover kørebanerne. Overgangene blev midlertidig repareret i slutningen af juli 2006.

Eksterne henvisninger 

 Juryens begrundelse for at Lysefjordbrua vandt Vakre Vegers Pris

Rogalands geografi
Broer i Norge
Stjernholm

Stjernholm var en tidligere hovedgård, der lå umiddelbart øst for Horsens, men hvis grund nu er indlemmet i byen og bebygget. Stjernholm er opstået af det gamle Skt. Hans Kloster ved Horsens, som Frederik II 1575 tilskødede Holger Rosenkrantz "med Bygning, Kirke, Kirkegaard tillige med alt Gods". Navnet Stjernholm skal den ny adelsgård have fået efter ejerens hustru Karen Gyldenstierne. Hun beboede Stjernholm som sit enkesæde til 1613. Tre år senere solgte hendes søn, sønnen Otte Christoffer Rosenkrantz til Boller, Stjernholm til Christian IV. Det tidligere lenssæde, Bygholm, var dengang meget brøstfældigt, og kongen lod straks lensmanden flytte over på Stjernholm og lagde Bygholm Len ind under Stjernholm, medens gården Bygholm selv blev ladegård til Stjernholm, der gav navn til det nye Stjernholm Amt. 1661 solgte Frederik III begge godser til Peder von Ufden fra Hamborg, og 1670 kom de til Bülow'erne. Det forfaldne slot blev nu revet ned og stenene benyttede til genopførelsen af Bygholm, der nu atter blev hovedgård. Grunden, hvor Stjernholm havde stået, blev med en del af godset frasolgt. 1829 blev Staten ejer deraf og solgte den 1835 til kammerjunker von Thienen, som opførte et nyt Stjernholm på grunden. 1879 erhvervede Horsens Kommune denne og udlagde den til byggepladser. Om Stjernholm minder nu kun et gadenavn i Horsens.

Efter Resens tegninger 1677 at dømme, har slottet været ret anseligt, men da Den Danske Atlas blev udarbejdet ca. 100 år efter, var der ikke mindste spor tilbage af det; ikke engang grundstenene, der var ført væk til at udbedre andre bygninger og gærder. Ifølge en synsforretning 1645 bestod slottet af en borggård, der omsluttedes af 4 fløje, alle i to stokværk med karnapper både til gården og til udsiden, og en ved en port med borggården forbunden staldgård, nord for borggården, også omsluttet af bygninger.

Herregårde i Vejle Amt
Bygninger, konstruktioner og anlæg i Horsens
Forsvundne bygninger, konstruktioner og anlæg i Danmark
Embedsmændenes Sikkerhedsudvalg

Embedsmændenes Sikkerhedsudvalg består af departementscheferne for Justitsministeriet, Udenrigsministeriet og Forsvarsministeriet samt cheferne for Politiets og Forsvarets Efterretningstjenester. Udvalget refererer til Regeringens Sikkerhedsudvalg.

Danske myndigheder
Store Rejde

Store Rejde (dansk) eller Groß Rheide (tysk) er en landsby og kommune beliggende ved Rejde Å (en biflod til Trenen) sydvest for Slesvig by i Sydslesvig. Administrativt hører kommunen under Slesvig-Flensborg kreds i den tyske delstat Slesvig-Holsten. Kommunen samarbejder på administrativt plan med andre kommuner i omegnen i Krop-Stabelholm kommunefællesskab (Amt Kropp-Stapelholm). I kirkelig henseende hører Lille Rejde under Krop Sogn. Sognet lå i Krop Herred, da Slesvig var dansk indtil 1864.

Lille Rejde er første gang nævnt 1337 (Dipl. dan 2,12,12). Stednavnet henføres til Rejde Å. Der er dog usikkerhed om navnets betydning. Måske er navnet afledt af germ. raiþ (oldnordisk rāsa≈løbe, strømme, rinde) 

Cirka 3 km øst for Store Rejde ligger søsterbyen Lille Rejde. Området er landbrugspræget.

Eksterne henvisninger 
 Kommunens hjemmeside

Noter 

Byer i Kreis Slesvig-Flensborg
Byer i Slesvig-Holsten
Lille Rejde

Lille Rejde (dansk) eller Klein Rheide (tysk) er en landsby og kommune beliggende ved Rejde Å (en biflod til Trenen) omtrent 18 kilomter sydvest for Slesvig by. Administrativt hører kommunen under Slesvig-Flensborg kreds i den tyske delstat Slesvig-Holsten. Kommunen samarbejder på administrativt plan med andre kommuner i omegnen i Krop-Stabelholm kommunefællesskab (Amt Kropp-Stapelholm). I kirkelig henseende hører Lille Rejde under Krop Sogn. Sognet lå i Krop Herred, da Slesvig var dansk indtil 1864.

Lille Rejde er første gang nævnt 1337 (Dipl. dan 2,12,12). Stednavnet henføres til Rejde Å. Der er dog usikkerhed om navnets betydning. Måske er navnet afledt af germ. raiþ (oldnordisk rāsa≈løbe, strømme, rinde) 

Cirka 3 km vest for Lille Rejde ligger søsterbyen Store Rejde. Kommunen er landbrugspræget.

Eksterne henvisninger 
 Kommunens hjemmeside

Noter 

Byer i Kreis Slesvig-Flensborg
Jardelund

Jardelund eller Jarlund (sønderjysk Jadelund) er en landsby og kommune beliggende på gesten vest for Flensborg i det nordlige Sydslesvig og umiddelbart syd for den dansk-tyske grænse. Administrativt hører kommunen under Slesvig-Flensborg kreds i den tyske delstat Slesvig-Holsten. Kommunen samarbejder på administrativt plan med andre kommuner i omegnen i Skovlund kommunefællesskab (Amt Schafflund). I kirkelig henseende hører Jardelund under Medelby Sogn. Sognet lå i Kær Herred, Tønder Amt), da Slesvig var dansk indtil 1864.

Navnet dukker for første gang op i skriftlige kilder i 1451. Stednavnet henføres til oldnordisk hjorðr, plurarlis hjarðar for hjord. Jardelundmark er første gang nævnt 1880. Den danske filolog Johannes Kok skriver Gjardelund og henfører navnet til gærde (oldnordisk gjorð). Ved folkeafstemmingen i 1920 stemte 49 % af indbyggerne dansk.

Kommunen er landbrugspræget. I byen befinder sig Christian Lassens Mindemuseum, som drives af Sydslesvigs Landboforening. Den ved grænsen beliggende Jardelund Mose er en del af den grænseoverskridende Jardelund-Frøslev Mose (sml Frøslev Mose nord for grænsen). Her har tidligere været gravet tørv.

Ved Jardelund er der oprettet et lagerkraftværk med energilagringsbatterier, for at lagre vedvarende energi, især vindenergi.

Noter 

Byer i Kreis Slesvig-Flensborg
Janneby

Janneby er en landsby og kommune beliggende cirka 20 kilometer sydvest for Flensborg ved forbundsvejen 200 i Sydslesvig. Administrativt hører kommunen under Slesvig-Flensborg kreds i den tyske delstat Slesvig-Holsten. Kommunen samarbejder på administrativt plan med andre kommuner i omegnen i Eggebæk kommunefællesskab (Amt Eggebek). Til kommunen hører også Gravlund (Gravelund), Janneby Mark (Jannebyfeld) og Sønder Toldhus el. bare Toldhuset (Süderzollhaus). I kirkelig henseende hører Sønder Haksted under Jørl Sogn (Hjørdel Sogn). Sognet lå i Ugle Herred (Flensborg Amt), da Slesvig var dansk indtil 1864.

Janneby er første gang nævnt 1462 som Janebu. Stednavnet henføres til personnavnet Jan eller Janne, et kortform for Johannes. På ældre dansk findes også formen Janby. 

Sønder Toldhus går tilbage til en kro beliggende ved chauseen til Flensborg. Kroen fik navn af den vejtold, der her hævedes, efter at en den nye vej 1496 var lagt over mosen. Kroen lå på Gammelby Mark, der oprindelig hørte under Jørl Sogn. Sønder Toldhus hørte oprindlig under Vanderup Sogn.

Kommunen er landbrugspræget.

Noter 

Byer i Kreis Slesvig-Flensborg
Nisvrå

Nisvrå (dansk) eller Niesgrau (tysk) er en landsby og kommune beliggende ved Gelting Bugt i Angel i Sydslesvig. Administrativt hører kommunen under Slesvig-Flensborg kreds i den tyske delstat Slesvig-Holsten. Kommunen samarbejder på administrativt plan med andre kommuner i omegnen i Gelting Bugt kommunefællesskab (Amt Geltinger Bucht). I kirkelig henseende hører Nisvrå under Eskeris Sogn (Esgrus Sogn). Sognet lå i Ny Herred (Flensborg Amt), da Slesvig var dansk indtil 1864.

Geografi 
Kommunen omfatter udover Nisvrå bebyggelser Hunhøj (også: Hundhøj eller Hunhoved, tysk Hunhoi), Kobbelled (tysk Koppelheck sønderjysk  Kåffellej), Lipping el. Lepping (Lipping), Snogholm (Schnogholm), Stavsmark (Stausmark), Stubdrup (Stobdrup), Tollgaard og Udmarkhav (Ohrfeldhaff) samt godset Udmark (Ohrfeld). Ved Hunhøj-Graverdige munder Hunå ud i Østersøen

Historie 
Nisvrå er første gang nævnt 1460, Nisvrågård 1574. Stednavnet beskriver vråen eller krogen mellem de to næs Havernæs og Birknakke. Navnet kan dog også været afledt af mandsnavnet Nis eller Nisse (sml. Nis Puk)

Eksterne henvisninger 

 Kommunens hjemmeside

Noter 

Byer i Angel
Byer i Kreis Slesvig-Flensborg
Fan Si Pan

Fan Si Pan (vietnamesisk: Phan Xi Păng) er det højeste bjerg i Vietnam. Bjerget måler 3.143 meter over havets overflade, og ligger i den nordvestlige del af Vietnam nær grænsen til Laos og Kina.

Det er lettest at komme dertil med bus eller tog fra Hanoi. At klatre til toppen tager normalt to eller tre dage.

Bjerge i Vietnam
Mỹ Sơn

Mỹ Sơn er et tempelkompleks i Quang Nam provinsen i Vietnam.

Mỹ Sơn er beliggende nær landsbyen Duy Phú i Quang Nam provinsen i det centrale Vietnam, 69 kilometer sydvest for Da Nang og cirka 10 kilometer fra den historiske by Tra Kiệu.

Komplekset blev bygget fra 300'erne indtil 1100-tallet. Det indeholder en række af templer og tårne forbundet med hinanden gennem en konstruktion af røde mursten. Monumentet har ofte været offer for røveri og under Vietnam-krigen blev monumenterne brugt af FNL som deres base.

Vietnam
Templer
Rugemor

En rugemor eller en surrogat er en kvinde, som påtager sig at være gravid med og føde et barn for andre, evt. mod betaling. Også kaldet graviditetsvært eller graviditetsdonor.

"Selve det at virke som surrogatmor er ikke forbudt, heller ikke hvis der ydes vederlag for det". I lande såsom Taiwan, England, Rusland, Ukraine og nogle stater i USA er det også tilladt at benytte en rugemor mod betaling.

I dansk ret regulerer børneloven § 31 surrogatmoderskab; af børneloven § 31 fremgår det, at en aftale om at føde en anden kvindes barn er ugyldig, for den kvinde, som har født barnet anses som barnets mor.

Emnet er taget op i Folketinget efter et borgerforslag om mefædres rettigheder blev vedtaget i 2022  og regeringen har varslet ændringer på området vedrørende anerkendelse af forældreskab ved surrogasi . Det fremgik af ligestillingsminister Marie Bjerre under præsentationen af egeringens Perspektiv- og handlingsplan for ligestilling 2023 .

Se også 
 Reagensglasbefrugtning
 Kunstig befrugtning
 Medfaderskab

Kilder

Eksterne henvisninger 

 Skal danske kvinder kunne være rugemødre mod betaling? Deltag i debatten. Politiken 7. april 2012
 Sæddonation og rugemødre. Familieadvokaten
-vigtige-ting-vide-om-rugem%C3%B8dre 10 vigtige ting at vide om rugemødre Af Stinne Andreasen 17. marts 2014, på etik.dk
Søren må ikke være far for sin datter 
Borgerforslag om to fædre når 50.000 underskrifter på en weekend

Graviditet
Juridiske begreber
Nyby (Sydslesvig)

Nyby (dansk) eller Nieby (tysk) er en landsby og kommune beliggende ved Gelting Birk i det nordlige Angel i Sydslesvig. Administrativt hører kommunen under Slesvig-Flensborg kreds i den nordtyske delstat Slesvig-Holsten. Den sydslesvigske kommune består ved siden af landsbyen Nyby af bebyggelserne Fovlshoved (på dansk også: Falshoved, på tysk Falshöft), Bæverø (Beveroe), Ellestol (også Elstol, ty. Elstohl), Gulvdhovedknub (Goldhöftberg) og Nyby Vestermark (Niebywesterfeld). Kommunen samarbejder med nabokommunerne i Gelting Bugt kommunefællesskab (Amt Geltinger Bucht). I kirkelig henseende hører kommunen under Gelting Sogn. Gelting Sogn lå i den danske tid indtil 1864 i Kappel Herred (oprindelig Ny Herred, Flensborg Amt, Sønderjylland).

Geografi 
Nord for byen ligger naturreservatet Gelting Birk, som består af små bøgeskove, klitter, saltenge, mose- og hedeområder. I syd grænser kommunen mod nabokommunerne Pommerby og Gelting.

Historie
Nyby er første gang nævnt 1460. Den nye by var formodentlig efterfolgere for den i pest-tiden affolkede by Solby. Solby omtales allerede i 1409 som øde. Solby var beliggende nordøst for Pommerby ved Langmark-Soltoft, navnets første led referer til sump (oldnordisk sol≈mudder, pyt, sump). Senere byggedes lidt nord for den forsvunde by Solby en ny by (Nyby), som 1460 havde 12 gårde. Fovlshoved eller Falshoved er første gang nævnt 1231. Formen viser, at forleddet indeholder ordet fugl (glda. foghl) og sandsynligvis er sammentrukket af navnet fughælnæs. Fovls- har bevaret den ældre danske udtale (i modsætning til det nyere Fals-).

Eksterne henvisninger 

 Kommunens hjemmeside

Noter 

Byer i Angel
Byer i Kreis Slesvig-Flensborg
Ha Long-bugten

Ha Long-bugten (vietnamesisk: Vịnh Hạ Long) er et vandareal beliggende i Quang Ninh provinsen i Vietnam. Bugten har en kyststrækning på 120 kilometer, og udgør den norvestlige del af Tonkin-bugten.

Bugten, som ligger 170 kilometer øst for Vietnams hovedstad Hanoi, blev i 1994 Vietnams første seværdighed på UNESCOs verdensarvsliste, og har - blandt andet af den grund - tiltrukket mange turister.

Bugter i Stillehavet
Vietnams geografi
Så'n er vi

Så'n er vi er det første studiealbum af Hiphop gruppen Hvid Sjokolade, udgivet i 1996 af Scandinavian Records. Albummet blev genudgivet på en remasteret version i 2006.

Trackliste 
Alle sange er skrevet af Mesta Lasse og Onkel Tom.

"Hvem er det Der Banker?" er dog forfattet af samtlige medvirkende rappere.

Medvirkende

Musikere 
 Tyde – oplæser på "Intro"
 Carsten Bentzen – sang på "Det' en Sjokoting", "Pikken i Hånden" og "Skyd Dem Op"
 Trykmesteren – pornostemme på "Jeg vil ha' Dig"
 Mirah – sang på "Jeg vil ha' Dig"
 Anita – sagsbehandler på "Hvad kan Jeg Blive"
 Sidse Smedegaard – sang på "Pikken i Hånden"
 Britt – sur pige på "Pikken i Hånden"
 Tobias – sur stodder og bartender på "Bajerne forvandler Mig"

Produktion 
 Producer – Hvid Sjokolade
 Teknikker og co-producer – Saqib
 Coverfoto – Brummer
 Covertegninger – CMP
 Cover design – Ravn & Rønne
 Komponist – DJ Nage

Eksterne henvisninger 

Album fra 1996
Hvid Sjokolade-album
§ 77-eftersyn

Et § 77-eftersyn er et kontroleftersyn af køretøjer udført af politiet uden en konkret mistanke om et strafbart forhold. Politiet kan undersøge køretøjet for fejl og mangler samt kontrollere, at føreren er i besiddelse af et kørekort og i øvrigt opfylder betingelserne for lovligt at føre køretøjet. Skønnes køretøjet at være til fare for færdselsikkerheden, kan dets nummerplader inddrages.

Eftersynet foretages med hjemmel i færdselslovens § 77. Eftersynet kan såvel ske af enkelte køretøjer som i form af en razzia, hvor en hel række trafikanter på en bestemt strækning kontrolleres.

I henhold til færdselslovens § 55 kan politiet uden konkret mistanke om et strafbart forhold kræve, at en trafikant afgiver en udåndings-, spyt- eller svedprøve. Ved konkret mistanke om overtrædelse af lovens regler om spirituskørsel eller kørsel under påvirkning af bevidsthedspåvirkende stoffer, kan politiet desuden forlange en blod- eller urinprøve.

Se også  
 Visitationszone

Politi i Danmark
Færdselsregler
Zenko Suzuki

Suzuki Zenko (11. januar 1911 – 19. juli 2004) var en japansk politiker og japansk premierminister 1980-1982.

Japans premierministre
Personer fra Tokyo
Christiansholm

Christiansholm har flere betydninger:
 Christiansholm Fæstning (Kristiansand) – Fæstning i den norske by Kristiansand.
 Christiansholm (Klampenborg) – et landsted i Klampenborg, Gentofte Kommune
 Christiansholms Batteri – et tidligere militæranlæg sammesteds
 Christiansholmsvej – en vej sammesteds
 Christiansholm (ø) – en holm i Københavns Havn, også kaldet papirøen
 Christiansholm (Rendsborg-Egernførde) – en kommune i Kreis Rendsborg-Egernførde i den tyske delstat Slesvig-Holsten.
 Grevskabet Christiansholm – et tidligere dansk grevskab
Gjesing (Norddjurs Kommune)

Gjesing er en landsby på Djursland med . Gjesing er beliggende fem kilometer nordøst for Auning. Fra Randers er der 28 kilometer mod øst til Gjesing og fra Grenaa er der 33 kilometer mod vest til byen.

Byen ligger i Region Midtjylland og hører under Norddjurs Kommune. Gjesing er beliggende i Gjesing Sogn.

Gjesing Kirke ligger i Gjesing. Ved byen ligger Løvenholm Gods.

Eksterne henvisninger 
 Historier fra Gjesing

Kilder 

Byer i Norddjurs Kommune
Østerby (ved Egernførde)

Østerby (dansk) eller Osterby (tysk) er en landsby og kommune beliggende 6 km vest for Egernførde (Egernfjord) i Hyttenbjerge i det sydøstlige Sydslesvig. Administrativt hører kommunen under Rendsborg-Egernførde kreds i den nordtyske delstat Slesvig-Holsten. Kommunen samarbejder på administrativt plan med andre kommuner i omegnen i Hytten Bjerge kommunefællesskab (Amt Hüttener Berge). I kirkelig henseende hører Østerby under Hytten Sogn. Sognet lå i Hytten Herred (Sønderjylland), da området tilhørte Danmark.

Østerby er første gang nævnt 1528 som Osterbuj. Stednavnet forklares ved beliggenheden øst i sognet eller beskriver generelt en mod øst liggende landsby. Byen befandt sig i middelalderen ved den østlige kant af den store grænseskov mellem danskerne og sakserne (stednavnet Jernved minder stadig om dette skovområde). Østerbys byvåben viser en såkaldt sveberknude, som er hentet fra det i Østerby fundne moselig (se Østerbymanden).

Kommunen er landbrugspræget.

Referencer

Eksterne henvisninger 
 Kommunens hjemmeside 

Byer i Kreis Rendsborg-Egernførde
Byer i Slesvig-Holsten
Østerbymanden

Østerbymanden (på tysk Mann von Osterby) er betegnelsen på et kranium af et moselig, fundet lidt ud for landsbyen Østerby i nærheden af Egernførde i Sydslesvig.

I maj 1948 fandt to brødre fra Østerby, der gravede tørv i en mose lige ud for byen, 70 cm under mosens overflade et afhuggede hoved, som blev senere kendt som Østerbymanden. Kraniet var indsvøbt i rådyrskind og havde mærker efter et (sandsynligvis) bedøvende slag i hovedet. Håret var flettet og samlet til en såkaldt sveberknude på siden af hovedet (opkaldt efter den vestgermansk folkestamme sveberne). Allerede i 98 e. Kr. skrev den romerske historiker Tacitus i hans etnografisk værk Germania, at germanske mænd bandt deres hår i denne frisure.

Moseligets dødstidspunkt blev ved hjælp af kulstof 14-datering dateret til årene 75 til 130 e.Kr. Der findes flere moselig fra jernalderen, som blev halshugget og sænket i en mose som for eksempel Pigen fra Roum Mose. Østerbymanden er nu udstillet på arkæologisk museum på Gottorp Slot i Slesvig by.

Litteratur 
 Wijnand van der Sanden, 1996. Udødeliggjorte i mosen: historierne om de nordvesteuropæiske moselig (Batavian Lion Int., Amsterdam) , pp. 33, 84, 92, 146-147, 159.

Moselig fra skandinavisk jernalder
Sydslesvig
Sønderjyllands historie
Zilja Sweet

Zilja Sweet en en dansk pornoskuespillerinde fra Sjælland. Hun debuterede som pornoskuespiller i 2005 og i 2007 blev hun kåret som årets bedste skandinaviske model ved Scandinavia Adult AwardsHar en tatovering på skambenet.

Filmografi 
 Danish Deluxe 1
 Danish Deluxe Hardcore 2
 Danish Newcummers 1
 Danish Newcummers 2
 Piger kan li' piger
 Lyst til Sex
 Danske Pornopiger

Noter

Eksterne henvisninger 
 

Pornoskuespillere fra Danmark
Pornomodeller fra Danmark
Østerby (ved Flensborg)

Østerby (dansk) eller Osterby (tysk) er en landsby og kommune beliggende på gesten omtrent 12 km vest for Flensborg i det nordlige Sydslesvig og tæt ved den dansk-tyske grænse. Administrativt hører kommunen under Slesvig-Flensborg kreds i den tyske delstat Slesvig-Holsten. Kommunen samarbejder på administrativt plan med andre kommuner i omegnen i Skovlund kommunefællesskab (Amt Schafflund). I kirkelig henseende hører Østerby under Medelby Sogn. Sognet lå i Kær Herred, Tønder Amt), da Slesvig var dansk indtil 1864.

Østerby er første gang nævnt i 1400-tallet. Stednavnet henføres til landsbyens beliggendhed øst for sognebyen Medelby.

Østerby er præget af landbrugserhvervet. Højeste punkt i kommunen er den skovklædte Lundtop. Den ved den dansk-tyske grænse beliggende Østerby Mose er en del af den grænseoverskrivende Frøslev-Jardelund Mose (se også Frøslev Mose).

Eksterne henvisninger

Noter 

Byer i Kreis Slesvig-Flensborg
Byer i Slesvig-Holsten
Jødefisk

En Jødefisk (lat. Epinephelus itajara) er en havaborre, der kan veje op til 350 kg. 

Pigfinnefisk